OBH 10348/1997.
Az állampolgári jogok országgyűlési biztosának jelentése
Ügyintéző: Dr. Garamvári  Miklós

A vizsgálat megindítása

A panaszos beadványában az APEH Győr-Moson-Sopron Megyei Igazgatóságának (a továbbiakban: adóhatóság) eljárását sérelmezte.

Az ügyben a vizsgálatot 1998. március 2-án megindítottam.

A vizsgálat megindításával egyidejűleg megkerestem az adóhatóság vezetőjét tekintettel arra, hogy a panaszosok által rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

A vizsgálat megállapításai

A Panaszos által rendelkezésemre bocsátott dokumentumok alapján megállapítottam, hogy 
adótartozása 1994-ben keletkezett. A panaszossal szemben az adóhatóság meg nem fizetett tartozása miatt végrehajtási eljárást indított 1995. szeptember 15-én 145.249.-Ft és 1996. május 30-án 69.000.-Ft beszedése iránt.

A rendelkezésemre bocsátott dokumentumokból megállapítható, hogy a panaszosnak tudomása volt tartozásáról, és a végrehajtási eljárás során beadvánnyal is fordult az adóhatósághoz annak érdekében, hogy tartozását munkabéréből való letiltás útján szeretné kiegyenlíteni.

A tartozás kiegyenlítés időszakában a panaszos vállalkozását megszüntette, így az adóhatóság a vállalkozó adószámát törölte a nyilvántartásból és mint "adófizető állampolgárt" 1996. április 1-i dátummal személyi számán illetőleg adóazonosító számán tartja nyilván. 

Az adószámon való nyilvántartás megszüntetésének tényéről a panaszost az adóhatóság tájékoztatta. A nyilvántartási besorolás megváltozását célzó technikai eljárás nem tette semmissé meg a fennálló tartozást, de a határozat indokolásából kimaradt az adózónak erről  erről történő tájékoztatása. 

Mindezekre hivatkozva megállapítottam, hogy az adóhatóság mulasztása alkotmányos visszásságot okozott a vizsgált alkotmányos joggal összefüggésben, figyelemmel a panaszos alkotmányos érdekeire is.

Tekintettel arra, hogy az adóhatóság a hiányosságot észlelte és határozatának kiegészítéséről a panaszost értesítette, a konkrét ügyben további ajánlással élni nem kívánok, de a hasonló jellegű jogsérelmek jövőbeni elkerülése érdekében, állampolgári jogok országgyűlési biztosáról szóló, 1993. évi LIX. tv. 17. § (1) bekezdésére hivatkozva felkérem, az APEH Győr-moson-Sopron Megyei Igazgatóságának vezetőjét, hogy fokozottan gondoskodjék hivatalában a törvényben rögzített eljárási rend betartásáról.  

Budapest, 1998. április

Gönczöl Katalin